স্বরূপ বকসী বাচ্চু, দিনাজপুর ব্যুরো,চিলাহাটি ওয়েব : দিনাজপুর বিজিবি সেক্টর কমান্ডার এবং ভারতের কৃষানগঞ্জ বিএসএফ সেক্টর কমান্ডার পর্যায়ে উভয় দেশের সীমান্ত সমস্যা নিরসনে ভারত সীমানায় পতাকা বৈঠক অনুষ্ঠিত হয়েছে। দিনাজপুর বিজিবি সেক্টর কমান্ডার কর্ণেল মোঃ আনিসুর রহমান জানান, রোববার বেলা ১১টায় ভারতের কৃষানগঞ্জ বিজিবি সেক্টরের আমন্ত্রণে ভারতের দক্ষিণ দিনাজপুর জেলার গঙ্গারামপুর থানার সীমান্ত পিলার নং ৩৪০ এর সাব পিলার ৩ হতে ৫০০ গজ ভিতরে বানাইল বিএসএফ ক্যাম্পে উভয় দেশের সীমান্তরক্ষী সেক্টর কমান্ডার পর্যায়ে পতাকা বৈঠক অনুষ্ঠিত হয়। বৈঠকে উভয় দেশের সীমান্তের সমস্যাগুলো নিয়ে বিস্তারিত আলোচনা হয়। আলোচনার মধ্যে সীমান্তে শান্তিপূর্ণ পরিবেশ বজায় রাখতে সীমন্তরক্ষীদের সহনশীল ভুমিকা রাখার জন্য একমত পোষন করা হয়েছে। টহলরত সৈনিকগণ সীমান্তে দায়িত্ব পালনকালীন আত্মরক্ষামূলক কারণ ব্যধিত সীমান্তে গুলি বর্ষণ থেকে বিরত থাকা এবং সীমান্তে বসবাসরত জনসাধারণের মধ্যে গুলি বর্ষণে আতঙ্ক সৃষ্টি না করতে সিদ্ধান্ত গ্রহণ করা হয়। এছাড়া সীমান্তে নারী-শিশু ও মানব পাচার, অস্ত্র, চোরাচালান প্রতিরোধে সীমান্তরক্ষীরা যৌথভাবে কাজ করবে। সীমান্তে বিনা কারণে নাগরিকদের গ্রেফতার না করার ব্যাপারে সিদ্ধান্ত গ্রহণ করা হয়। বিজিবি এবং বিএসএফ সদস্যদের সৌহার্দ্যপূর্ণ সম্পর্ক রক্ষায় উভয়ের মধ্যে প্রীতি খেলাধুলা আয়োজন ও যৌথ টহল ব্যবস্থা জোরদারে একমত পোষণ করা হয়েছে। এছাড়াও অন্যান্য সীমান্ত সমস্যাগুলো নিয়ে আলোচনা করে বাস্তবায়নের জন্য বৈঠকে সিদ্ধান্ত উভয় দেশের সরকারের উচ্চ পর্যায়ে প্রেরণের একমত পোষণ করা হয়েছে। বৈঠকে দিনাজপুর বিজিবি সেক্টর পক্ষে কর্ণেল মোঃ আনিসুর রহমান ১৪ সদস্যের টিম নিয়ে অংশ গ্রহণ করেন। অপরদিকে ভারতের কৃষানগঞ্জ বিএসএফ সেক্টরের কমান্ডার দেবী সরন সিং ১৩ সদস্যের প্রতিনিধি নিয়ে বৈঠকে অংশ গ্রহণ করেন। উল্লেখ্য যে, গত ৫ আগষ্ট দিনাজপুর বিজিবি সেক্টরের নবাগত সেক্টর কমান্ডার কর্ণেল মোঃ সোহরাব হোসেন পিএসসি এবং বর্তমান সেক্টর কমান্ডার কর্ণেল মোঃ আনিসুর রহমানসহ একই স্থানে সৌজন্য বৈঠক অনুষ্ঠিত হয়েছে।